CELEX: 52016PC0072
Language: el
Date: 2016-02-10
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής επανεισδοχής όσον αφορά εκτελεστικές ρυθμίσεις για την εφαρμογή, από την 1η Ιουνίου 2016, των άρθρων 4 και 6 της συμφωνίας μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.2.2016
            COM(2016) 72 final
            2016/0044(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής επανεισδοχής όσον αφορά εκτελεστικές ρυθμίσεις για την εφαρμογή, από την 1η Ιουνίου 2016, των άρθρων 4 και 6 της συμφωνίας μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Η συμφωνία μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια (στο εξής: η «συμφωνία») συνήφθη με την απόφαση 2014/252/ΕΕ
                  1
                του Συμβουλίου και τέθηκε σε ισχύ την 1η Οκτωβρίου 2014. Σύμφωνα με το άρθρο 24 παράγραφος 3 της συμφωνίας, οι διατάξεις που αφορούν την επανεισδοχή υπηκόων τρίτων χωρών και ανιθαγενών, κατά τα οριζόμενα στα άρθρα 4 και 6 της συμφωνίας, θα αρχίσουν να εφαρμόζονται τρία έτη μετά την έναρξη ισχύος της συμφωνίας, ήτοι από την 1η Οκτωβρίου 2017. 
            
            
               Στις 29 Νοεμβρίου 2015, μετά τη διάσκεψη κορυφής ΕΕ - Τουρκίας
                  2
               , η Ένωση και η Τουρκία εξέφρασαν την πολιτική τους συμφωνία «ότι η συμφωνία επανεισδοχής ΕΕ-Τουρκίας θα τεθεί πλήρως σε εφαρμογή από τον Ιούνιο του 2016, ούτως ώστε η Επιτροπή να μπορέσει να υποβάλει την τρίτη έκθεση προόδου το φθινόπωρο του 2016, με σκοπό να ολοκληρωθεί η διαδικασία ελευθέρωσης του καθεστώτος θεωρήσεων, δηλαδή να έχουν αρθεί οι απαιτήσεις θεώρησης για τους Τούρκους υπηκόους στη ζώνη Σένγκεν, έως τον Οκτώβριο του 2016, μόλις πληρωθούν οι προϋποθέσεις του οδικού χάρτη».
            
            
               Η συμφωνία προβλέπει τη σύσταση μεικτής επιτροπής επανεισδοχής για να παρακολουθεί, μεταξύ άλλων, και να διευκολύνει την εφαρμογή της συμφωνίας και να αποφασίζει σχετικά με τις απαραίτητες εκτελεστικές ρυθμίσεις. Μετά την πολιτική δήλωση της 29ης Νοεμβρίου 2015, κατά τη δεύτερη συνεδρίαση της μεικτής επιτροπής επανεισδοχής που πραγματοποιήθηκε στις 19 Ιανουαρίου 2016, η ΕΕ και η Τουρκία συζήτησαν τη δυνατότητα να λάβει η μεικτή επιτροπή επανεισδοχής, δυνάμει του άρθρου 19 παράγραφος 1 στοιχείο β) της συμφωνίας, απόφαση επίσπευσης της εφαρμογής των υποχρεώσεων που απορρέουν από τα άρθρα 4 και 6 της συμφωνίας από την 1η Ιουνίου 2016. Για τον σκοπό αυτό, επισυνάπτεται στην παρούσα πρόταση σχέδιο απόφασης της μεικτής επιτροπής επανεισδοχής.
            
            
            
               2016/0044 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής επανεισδοχής όσον αφορά εκτελεστικές ρυθμίσεις για την εφαρμογή, από την 1η Ιουνίου 2016, των άρθρων 4 και 6 της συμφωνίας μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               1)
                     Η συμφωνία μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια (η «συμφωνία») συνήφθη με την απόφαση 2014/252/ΕΕ
                  3
                του Συμβουλίου και τέθηκε σε ισχύ την 1η Οκτωβρίου 2014. Σύμφωνα με το άρθρο 24 παράγραφος 3 της συμφωνίας, οι διατάξεις των άρθρων 4 και 6 της συμφωνίας που αφορούν την επανεισδοχή υπηκόων τρίτων χωρών και ανιθαγενών θα πρέπει να εφαρμόζονται από την 1η Οκτωβρίου 2017. 
            
            
               2)
                     Η ΕΕ και η Τουρκία εξέφρασαν, κατά τη σύνοδο κορυφής της 29ης Νοεμβρίου 2015, την πολιτική τους συμφωνία για να τεθεί πλήρως σε εφαρμογή η συμφωνία από την 1η Ιουνίου 2016. 
            
            
               3) Το άρθρο 19 παράγραφος 1 στοιχείο β) της συμφωνίας επανεισδοχής προβλέπει ότι η μεικτή επιτροπή επανεισδοχής δύναται να αποφασίζει σχετικά με τις εκτελεστικές ρυθμίσεις που είναι αναγκαίες για την ομοιόμορφη εφαρμογή της συμφωνίας. Ως εκ τούτου, θα ήταν σκόπιμο να θεσπιστούν, με απόφαση της μεικτής επιτροπής επανεισδοχής, οι αναγκαίες εκτελεστικές ρυθμίσεις προκειμένου να επισπευστεί η εφαρμογή, από την 1η Ιουνίου 2016, των υποχρεώσεων που απορρέουν από τα άρθρα 4 και 6 της συμφωνίας.
            
            
               4) Δυνάμει του άρθρου 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο κοινοποίησε την επιθυμία του να συμμετάσχει στην έκδοση και εφαρμογή της παρούσας απόφασης.
            
            
               5) Σύμφωνα με τα άρθρα 1 και 2 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας ως προς τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν μετέχει στην έκδοση της παρούσας απόφασης ούτε δεσμεύεται από αυτήν ούτε υποχρεούται να την εφαρμόσει.
            
            
               6) Σύμφωνα με τα άρθρα 1 και 2 του πρωτοκόλλου (αριθ. 22) για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτή ούτε υπόκειται στην εφαρμογή της.
            
         
         
            
               7) Λαμβάνοντας υπόψη τα ανωτέρω, είναι αναγκαίο να καθοριστεί η θέση που θα ληφθεί εξ ονόματος της Ένωσης στο πλαίσιο της μεικτής επιτροπής επανεισδοχής όσον αφορά την απόφαση της μεικτής επιτροπής επανεισδοχής σχετικά με τις εκτελεστικές ρυθμίσεις για την εφαρμογή των άρθρων 4 και 6 της συμφωνίας από την 1η Ιουνίου 2016, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα ληφθεί εξ ονόματος της Ένωσης στο πλαίσιο της μεικτής επιτροπής επανεισδοχής ΕΕ-Τουρκίας όσον αφορά απόφαση της μεικτής επιτροπής επανεισδοχής σχετικά με τις εκτελεστικές ρυθμίσεις για την εφαρμογή των άρθρων 4 και 6 της συμφωνίας της 1ης Ιουνίου 2016, βασίζεται στο σχέδιο απόφασης της μεικτής επιτροπής επανεισδοχής, που επισυνάπτεται στην παρούσα απόφαση.
            
            
               Σε αυτό το σχέδιο απόφασης μπορούν να γίνουν αποδεκτές δευτερεύουσας σημασίας τροποποιήσεις χωρίς περαιτέρω απόφαση του Συμβουλίου.
            
            
                
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L134/1 - 7.5.2014.
               
               
                  
                     (2)
                  Δήλωση 870/15 της Γενικής Γραμματείας του Συμβουλίου της 29/11/2015.
               
               
                  
                     (3)
                  ΕΕ L…
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.2.2016
            COM(2016) 72 final
            ΠΑΡΑΡΤΗΜΑ
            στην
            Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής επανεισδοχής όσον αφορά εκτελεστικές ρυθμίσεις για την εφαρμογή, από την 1η Ιουνίου 2016, των άρθρων 4 και 6 της συμφωνίας μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια 
            
               
         
         
            
               
            
               ΣΧΕΔΙΟ
            
            
               ΑΠΟΦΑΣΗ ΑΡΙΘ. 2/2016 ΤΗΣ ΜΕΙΚΤΗΣ ΕΠΙΤΡΟΠΗΣ ΕΠΑΝΕΙΣΔΟΧΗΣ ΠΟΥ ΣΥΣΤΑΘΗΚΕ ΔΥΝΑΜΕΙ 
               ΤΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΤΟΥΡΚΙΑΣ ΓΙΑ ΤΗΝ ΕΠΑΝΕΙΣΔΟΧΗ ΠΡΟΣΩΠΩΝ ΠΟΥ ΔΙΑΜΕΝΟΥΝ ΧΩΡΙΣ ΑΔΕΙΑ
            
            
               σχετικά με τις εκτελεστικές ρυθμίσεις για την εφαρμογή των άρθρων 4 και 6 της συμφωνίας από την 1η Ιουνίου 2016 
            
            
            
               Η ΜΕΙΚΤΗ ΕΠΙΤΡΟΠΗ,
            
            
               Έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια, και ιδίως το άρθρο 19 παράγραφος 1 στοιχείο β),
            
            
            
               Εκτιμώντας τα ακόλουθα:
            
            
               (1) Η συμφωνία μεταξύ της Ευρωπαϊκής Ένωσης και της Δημοκρατίας της Τουρκίας για την επανεισδοχή προσώπων που διαμένουν χωρίς άδεια (στο εξής «η συμφωνία») τέθηκε σε ισχύ την 1η Οκτωβρίου 2014, 
            
            
            
               (2) Το άρθρο 24 παράγραφος 3 της συμφωνίας προβλέπει ότι οι υποχρεώσεις σχετικά με την επανεισδοχή υπηκόων τρίτων χωρών και ανιθαγενών που προβλέπονται στα άρθρα 4 και 6 της συμφωνίας εφαρμόζονται μόνον τρία έτη μετά την έναρξη ισχύος της συμφωνίας,
            
            
            
               (3) Λαμβάνοντας υπόψη την πολιτική συμφωνία στην οποία κατέληξαν τα δύο μέρη κατά τη σύνοδο κορυφής ΕΕ - Τουρκίας της 29ης Νοεμβρίου, για να τεθεί η συμφωνία πλήρως σε εφαρμογή από τον Ιούνιο του 2016,
            
            
            
               ΑΠΟΦΑΣΙΣΕ ΝΑ ΕΓΚΡΙΝΕΙ ΤΙΣ ΑΚΟΛΟΥΘΕΣ ΕΚΤΕΛΕΣΤΙΚΕΣ ΡΥΘΜΙΣΕΙΣ:
            
            
            
               Άρθρο 1
            
            
         
         
            
               Οι υποχρεώσεις που προβλέπονται στα άρθρα 4 και 6 της συμφωνίας, αναφορικά με την επανεισδοχή υπηκόων τρίτων χωρών και ανιθαγενών, θα εφαρμόζονται από την 1η Ιουνίου 2016. 
            
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
            
            
               ………………………………...
                     …………………………………..
            
            
               (για την Ευρωπαϊκή Ένωση)
                     
                     
                     
                     
                     
                     
                     
            
            
               (για την Τουρκική Δημοκρατία)